b'\n_START_ARTICLE_\nUngarn\n_START_SECTION_\nHistorie\n_START_PARAGRAPH_\nI 800-tallet indvandrede magyarske stammer til vest fra det nuv\xc3\xa6rende Rusland. Nogle af disse slog sig ned mellem Donau og Tisza. Stammerne blev forenet i et rige af Stefan I, \xc3\xa5r 1001. Rigets storhedstid var i 1300- og 1400-tallet, og mange tyskere slog sig ogs\xc3\xa5 ned her. I 1500-tallet blev st\xc3\xb8rstedelen af Ungarn efter slaget ved Moh\xc3\xa1cs erobret af det Osmanniske Rige. Samtidig arvede huset Habsburg den ungarske kongekrone, og Ungarn kom derfor i union med \xc3\x98strig. I 1600-tallet blev tyrkerne drevet tilbage, og landet blev generobret. I 1867 blev f\xc3\xa6llesskabet mellem kejserriget \xc3\x98strig og konged\xc3\xb8mmet Ungarn formaliseret, og det s\xc3\xa5kaldte kejserlige og kongelige monarki, eller dobbeltmonarkiet \xc3\x98strig-Ungarn opstod.\n_START_SECTION_\n1. verdenskrig\n_START_PARAGRAPH_\nDrabet p\xc3\xa5 den \xc3\xb8strigsk-ungarske tronf\xc3\xb8lger Franz Ferdinand i Sarajevo i 1914 f\xc3\xb8rte til udbruddet p\xc3\xa5 f\xc3\xb8rste verdenskrig, som landet tabte, hvilket f\xc3\xb8rte til, at det gik i opl\xc3\xb8sning, og Ungarn blev adskilt fra \xc3\x98strig. Efter krigen fors\xc3\xb8gte kommunisten B\xc3\xa9la Kun at gribe magten, men blev styrtet af kontrarevolution\xc3\xa6re styrker ledet af Mikl\xc3\xb3s Horthy med hj\xc3\xa6lp fra rum\xc3\xa6nske antikommunister. Ungarns parlament proklamerede landet som monarki, men den eksilerede ungarske konge (og \xc3\xb8strigske kejser) fik dog aldrig tronen tilbage trods flere fors\xc3\xb8g, da sejrherrerne fra f\xc3\xb8rste verdenskrig lagde st\xc3\xa6rkt pres p\xc3\xa5 Ungarn for at forhindre det. I stedet blev Horthy udn\xc3\xa6vnt til rigsforstander p\xc3\xa5 ubestemt tid. Ungarn mistede to tredjedele af sit territorium efter 1. verdenskrig; noget som fremdeles pr\xc3\xa6ger landets politiske liv. Nationalistiske kr\xc3\xa6fter kr\xc3\xa6ver de tabte territorier tilbage.\n_START_SECTION_\nMellemkrigstiden\n_START_PARAGRAPH_\nTvangsarbejde blev allerede indf\xc3\xb8rt i Ungarn i 1939. Tvangsarbejdet omfattede prim\xc3\xa6rt den j\xc3\xb8diske befolkning, men mange mennesker, der tilh\xc3\xb8rte mindretal, venstreorienterede og romaer blev ogs\xc3\xa5 udskrevet.\n_START_SECTION_\n2. verdenskrig\n_START_PARAGRAPH_\nUngarn deltog i 2. verdenskrig p\xc3\xa5 aksemagternes side og erkl\xc3\xa6rede krig mod Sovjetunionen 27. juni 1941. I slutningen af 1941 oplevede de ungarske tropper succes p\xc3\xa5 \xc3\x98stfronten i slaget ved Uman. I 1943 led den ungarske anden arm\xc3\xa9 store tab ved slaget om Stalingrad. 35. til 40.000 tvangsarbejdere, for det meste j\xc3\xb8der eller af j\xc3\xb8disk oprindelse, gjorde tjeneste i den ungarske anden h\xc3\xa6r, som k\xc3\xa6mpede i USSR. 80 procent af dem \xe2\x80\x93 det vil sige fra 28. til 32.000 mennesker kom aldrig tilbage, og de d\xc3\xb8de enten p\xc3\xa5 slagmarken eller i fangenskab._NEWLINE_Efter nederlaget ved Stalingrad fors\xc3\xb8gte den ungarske regering at forhandle v\xc3\xa5benhvile med de allierede. I 1944, som f\xc3\xb8lge af dobbeltspillet, besatte tyske tropper Ungarn i, hvad der blev kendt som Operation Margarethe, og en marionetregering under den pro-tyske premierminister Ferenc Sz\xc3\xa1lasi fra Pilekorspartiet blev indsat._NEWLINE_Mellem 15. maj og 9. juli 1944 deporterede medlemmer af Pilekorspartiet og det ungarske politi 437.402 j\xc3\xb8der blandt andet til Auschwitz. Den svenske diplomat Raoul Wallenberg lykkedes at redde en lang r\xc3\xa6kke af ungarske j\xc3\xb8der ved at give dem svensk pas. Han blev senere arresteret af de sovjettiske styrker som spion og forsvandt. [51] Andre diplomater organiserede falske papirer og sikre huse til j\xc3\xb8der i Budapest, og hundredvis ungarere blev henrettet af Pilekorspartiet for at huse j\xc3\xb8der._NEWLINE_Ca. halvdelen af de seks tusind j\xc3\xb8diske tvangsarbejdere, der arbejdede i kobberminen i Bor i Serbien, blev henrettet under den tyske tilbagetr\xc3\xa6kning fra Jugoslavien._NEWLINE_I slutningen af 1944 oplevede de ungarske tropper atter succes p\xc3\xa5 \xc3\x98stfronten i slaget ved Debrecen, men det blev umiddelbart efterfulgt af den sovjetiske invasion af Ungarn og slaget om Budapest (7. november 1944\xc2\xa0\xe2\x80\x93\xc2\xa013. februar 1945)._NEWLINE_Efter krigen indsatte Sovjet et marionetregime, som styrede landet diktatorisk frem til Berlinmurens fald i 1989. Et opr\xc3\xb8r, som br\xc3\xb8d ud i 1956, blev sl\xc3\xa5et ned af sovjetiske tropper.\n_START_SECTION_\nSiden 1989\n_START_PARAGRAPH_\nEfter Murens fald havde Ungarn sit f\xc3\xb8rste frie valg, som blev afholdt i 1990. Det bet\xc3\xb8d at J\xc3\xb3zeph Antall blev regeringsleder. Han var leder af det konservative Ungarns Demokratiske Forum. Ved valget i 1998 vandt partiet Fidesz, og lederen Viktor Orb\xc3\xa1n blev premierminister. Beslutningen om Ungarns indmeldelse i Nato blev truffet allerede i 1997, Ungarn blev dog f\xc3\xb8rst officielt medlem af Nato i 1999. I maj 2004 blev Ungarn sammen med ni andre \xc3\xb8steurop\xc3\xa6iske lande optaget som medlem af EU._NEWLINE_Den \xc3\xb8konomiske udvikling efter overgangen til kapitalisme n\xc3\xa5ede ikke de \xc3\xb8nskede resultater. Der skete en sk\xc3\xa6v indkomstfordeling, der var et resultat af en voldsom inflation og en meget h\xc3\xb8j arbejdsl\xc3\xb8shed. Ungarn blev i 2005 h\xc3\xa5rdt ramt af Finanskrisen, og EU, IMF og Verdensbanken m\xc3\xa5tte hj\xc3\xa6lpe til med en hj\xc3\xa6lpepakke p\xc3\xa5 25 milliarder dollars.  _NEWLINE_Det konservative parti Fidesz vandt valget i 1998 og lederen Viktor Orban blev premierminister. Han dannede en midlertidigt samarbejde med MDF og FKGP. Efterf\xc3\xb8lgende var Victor Orban drivkraft for medlemskabet af NATO i 1999. I 2002 tabte partiet valget til den socialdemokratiske-liberale parti, hvilket medf\xc3\xb8rte at den nye regering stod overfor nye udfordringer, som Fidesz havde efterladt. I 2010 vandt Fidesz igen, hvor Victor Orban blev premierminister, siden er der kommet mere fokus p\xc3\xa5 en nationalistisk kurs, hvilket har f\xc3\xa5et stor kritik i EU. Regeringen er blevet kritiseret af bl.a. EU, USA og Amnesty International, for deres \xc3\xa6ndringer af valgloven i 2011, samt deres tilf\xc3\xb8jelser til grundloven i 2012. \xc3\x86ndringerne der bl.a. begr\xc3\xa6nser forfatningsdomstolens bef\xc3\xb8jelser til at intervenere mod regeringens lovforslag samt sv\xc3\xa6kker mediers frihed. \xc3\x86ndringerne i valgloven har, if\xc3\xb8lge kritikere, \xc3\xb8get Fidesz magtposition.  _NEWLINE_Det st\xc3\xa6rkt nationalistiske parti Jobbik blev grundlagt i 2002 af en gruppe protestantiske og katolske studenter, men blev f\xc3\xb8rst anerkendt som politisk parti i 2003. Jobbik er repr\xc3\xa6senteret i det europ\xc3\xa6iske parlament med 3 mandater, ved valget i 2009, stemmeantallet udgjorde samlet 14,77% af stemmerne. Partiet beskriver sig selv som: \xe2\x80\x9det principielt, konservativt og radikalt patriotisk kristent parti. Hvis fundamentale form\xc3\xa5l var beskyttelse af de ungarske v\xc3\xa6rdier og interesser.\xe2\x80\x9d Partiet er blevet kritiseret for at v\xc3\xa6re fascistisk, ultranationalistisk og racistisk.\n_START_SECTION_\nGeografi\n_START_PARAGRAPH_\nStore dele af Ungarn best\xc3\xa5r af slettelandskab, p\xc3\xa5 ungarsk puszta. I forhistorisk tid var det ungarske slettelandskab under vand. Da vandet trak sig tilbage, var der efterladt store aflejringer. Sammen med l\xc3\xb8ssjord, som senere er bl\xc3\xa6st til, udg\xc3\xb8r dette et meget frugtbart omr\xc3\xa5de for landbrugsproduktion._NEWLINE_To tredjedele af Ungarn er opdyrket mark. F\xc3\xb8rst og fremmest dyrkes hvede og majs, men der findes ogs\xc3\xa5 stor produktion af frugt, sukkerroer og hamp. Ungarn har ogs\xc3\xa5 en omfattende vinproduktion, blandt andet i de ungarske vinomr\xc3\xa5der Tokaji og Eger._NEWLINE_Budapest er den st\xc3\xb8rste by i landet med over to millioner indbyggere. Den gamle bydel Buda ligger p\xc3\xa5 Donaus vestlige bred og den mere moderne bydel Pest p\xc3\xa5 den \xc3\xb8stlige bred. Byen var besat af tyrkerne 1541-1686. Byen blev p\xc3\xa5f\xc3\xb8rt store skader under anden verdenskrig og ved opr\xc3\xb8ret i 1956._NEWLINE_Ungarns st\xc3\xb8rste s\xc3\xb8 er Balatons\xc3\xb8en.\n_START_SECTION_\nKlima\n_START_PARAGRAPH_\nUngarn har et kontinentalt klima med kolde, fugtige vintre og varme somre. Den gennemsnitlige temperatur p\xc3\xa5 \xc3\xa5rsbasis er 9.7 \xc2\xb0C. Temperaturen svinger mellem ca. 38\xc2\xa0\xc2\xb0C om sommeren og \xe2\x88\x9229\xc2\xa0\xc2\xb0C om vinteren. Temperaturen om sommeren er tit mellem 27 og 32\xc2\xa0\xc2\xb0C og om vinteren 0 til \xe2\x88\x9215\xc2\xa0\xc2\xb0C. Den gennemsnitlige \xc3\xa5rsnedb\xc3\xb8r, som mest falder i sommerm\xc3\xa5nederne, er ca. 600 millimeter._NEWLINE_Den topografiske afgr\xc3\xa6nsning af det karpatiske omr\xc3\xa5de g\xc3\xb8r, at Ungarn er udsat for t\xc3\xb8rke, og effekterne fra drivhuseffekten m\xc3\xa6rkes allerede. Den almene opfattelse, som deles af mange forskere, er, at landet igennem de seneste \xc3\xa5rtier er blevet stadig t\xc3\xb8rrere, og t\xc3\xb8rkeperioder er blevet forholdsvis almindelige, somrene er blevet varmere og vintrene mildere. Af denne grund er snerige vintre blevet mere sj\xc3\xa6ldne end f\xc3\xb8r. Den almene opfattelse er ogs\xc3\xa5, at Ungarns vejrm\xc3\xb8nster er i f\xc3\xa6rd med at g\xc3\xa5 over fra fire til kun to s\xc3\xa6soner, eftersom for\xc3\xa5rs- og efter\xc3\xa5rsperioderne bliver kortere og kortere og er enkelte \xc3\xa5r helt frav\xc3\xa6rende. Denne tendens blev uventet reverseret i 2006, da landets to st\xc3\xb8rste floder, Donau og Tisza, gik over deres bredder samtidig. Dette f\xc3\xb8rte til, at flere hundrede hjem blev \xc3\xb8delagt til trods for intenst arbejde med at forst\xc3\xa6rke digerne langs med st\xc3\xb8rsteparten af floderne med sands\xc3\xa6kke (ved hj\xc3\xa6lp af universitetsstuderende og det ungarske hjemmev\xc3\xa6rn ("Honv\xc3\xa9ds\xc3\xa9g")). _NEWLINE_Det meste af Ungarn er d\xc3\xa6kket af jordbrugsarealer, men der findes stadig nogle rester af dets oprindelige skove, hovedsageligt i fjeldregionerne og i nationalparkerne.\n_START_SECTION_\nKultur\n_START_PARAGRAPH_\nUngarn har siden tidlig middelalder v\xc3\xa6ret den vestlige civilisations \xc3\xb8stlige udpost i Europa. Sammen med stigende autonomi i det \xc3\xb8strigske kejserd\xc3\xb8mme blomstrede en moderne h\xc3\xb8jkultur op, og i dag st\xc3\xa5r Budapests caf\xc3\xa9er og kulturinstitutioner ikke tilbage for, hvad man kan finde i Wien._NEWLINE_Mellem floderne Donau og Tisza findes en stor rigdom i folkedragter, folkesangere og folkedansere. Sporene af balkanisme kan iagttages i blandingen af serbisk, svabisk, slovakisk, rum\xc3\xa6nsk og romersk folkekultur i dets m\xc3\xb8de med den ungarske kultur._NEWLINE_Den ungarske kulturindflydelse er ogs\xc3\xa5 m\xc3\xa6rkbart tilstede i n\xc3\xa6rliggende provinser i nabolandene som Vojvodina, Transsylvanien, sydlige dele af Slovakiet og \xc3\x98strig, hvor man mange steder ogs\xc3\xa5 finder store ungarske minoritetsgrupper._NEWLINE_Ungarn dyrker meget paprika, hvilket genspejles i det kulinariske med retter som Guly\xc3\xa1s, p\xc3\xb6rk\xc3\xb6lt og lecs\xc3\xb3 samt krydret Pirosarany._NEWLINE_Magyar Posta er Ungarns nationale postv\xc3\xa6sen.'